আমাদের বুদ্ধিমান, অভিজ্ঞ রাজনীতিবিদরা কি বুঝতে পারেন, কিছু হাসি আন্দোলনকে উসকে দেয়? কখন হাসতে হয়, কখন কাঁদতে হয় তাও কি ঝানু রাজনীতিবিদদের বোঝার ক্ষমতার বাইরে? নাকি রাজনীতির বক্তব্য শুধুই অভিনয়? তাই তার বোঝার ক্ষমতা ছিল না যে এই দৃশ্য কান্নার দৃশ্য, হাসির নয়। সমালোচনার তোপে তিনি বলেন, ‘আমি একটু বেশি হাসি, তা যদি দোষ হয়, তবে আর হাসব না।...’ ক্ষমতা কি আমাদের বুদ্ধি নাশ করে? শিক্ষার্থীদের ভাষা নিয়ে সোশ্যাল মিডিয়ায় তুলাধোনা করছি। কিন্তু চিন্তা করুন তো, যাদের হাত দিয়ে এই স্লোগান হয়— ‘হয়নি বলে আর হবে না, আমরা বলি বাদ দে—লক্ষ তরুণ চেঁচিয়ে বলে, পাপ সরাব হাত দে।’ তারা কেন নোংরা ভাষা ব্যবহার করবে? অজস্র এডিটেড ফটো আমি নিজেই দেখেছি। সর্বদা বিএনপি-জামায়াতের যে জুজুর ভয় পান, তার সন্ধান এখানে করুন। দয়া করে খুঁজে বের করুন আপনি নিজ বাসায় কোন ভাষা ব্যবহার করছেন? আপনার থেকেই তো আপনার সন্তান শিখছে, তাই নয় কি? ওরা ছোট। ভুলভ্রান্তি হবেই। কিন্তু ওরা আমাদের ভুল ধরিয়ে দিচ্ছে। ক্ষমতায় থেকে, বড় হয়ে কি আমরা মানবিকতার সঙ্গে ওদের কাউন্সেলিং করতে পারি না? না পিটিয়ে, পাশে দাঁড়িয়ে ভুল শোধরাতে পারি না?